Informácia o plnení úloh akčného plánu politiky mládeže na roky 2008 – 2009, ktorý vyplýva z Kľúčových oblastí a akčných plánov štátnej politiky vo vzťahu k deťom a mládeži v Slovenskej republike na roky 2008 – 2013

Úvod

Koncepčný materiál Kľúčové oblasti a akčné plány štátnej politiky vo vzťahu k deťom a mládeži v Slovenskej republike na roky 2008 – 2013 (ďalej len „kľúčové oblasti“) bol schválený uznesením vlády Slovenskej republiky č. 184 z 26. marca 2008. Kľúčové oblasti definujú ciele, princípy, prioritné oblasti pôsobnosti štátu, samosprávy a iných subjektov vo vybraných oblastiach života detí a mládeže. Tiež pomenúvajú základné úlohy štruktúr, podieľajúcich sa na ich vykonávaní a popisujú kroky, ktoré zabezpečia ich efektívne napĺňanie. Z uvedeného uznesenia vyplýva realizácia úloh štátnej politiky mládeže na obdobie dvoch rokov prostredníctvom akčného plánu.     
Akčný plán politiky mládeže na roky 2008 – 2009, ktorý vyplýval z Kľúčových oblastí a akčných plánov štátnej politiky vo vzťahu k deťom a mládeži v Slovenskej republike na roky 2008 – 2013 (ďalej len „akčný plán“) mal snahu komplexným a integrovaným spôsobom podporovať a zlepšovať život mladých ľudí, ich vzdelávanie, prístup k informáciám, bývanie, zamestnanosť, zdravie a aktívne využívanie voľného času. Z pohľadu neformálneho vzdelávania mládeže je dôležitá  podpora účasti mládeže na riadení spoločnosti a  výchova k aktívnemu občianstvu a vlasteneckému cíteniu. 

Prioritné témy v politike detí a mládeže

Štátna politika vo vzťahu k deťom a mládeži je v Slovenskej republike zabezpečovaná komplexne úlohami v akčných plánoch, ktoré napĺňajú príslušné ministerstvá, samosprávne orgány,  ale aj mimovládne organizácie  a verejnoprávne organizácie, ktoré sa venujú deťom  a mládeži. Štátna politika mládeže je v akčnom pláne rozdelená do jednotlivých úloh v kľúčových oblastiach:
-	úlohy v oblasti vzdelávania,
-	úlohy v oblasti zamestnanosti,
-	úlohy v oblasti rodiny,
-	úlohy v oblasti bývania
-	úlohy v oblasti účasti mládeže na spoločenskom a politickom živote – participácii,
-	úlohy v oblasti informácií a komunikačnej technológie,
-	úlohy v oblasti mobility,
-	úlohy v oblasti životného prostredia,
-	úlohy v oblasti voľného času detí a mládeže,
-	úlohy v oblasti kultúry,
-	úlohy v oblasti zdravia a zdravého životného štýlu,
-	úlohy v oblasti detí a mládeže čeliacej zložitým životným situáciám a pochádzajúcej zo znevýhodneného prostredia,
-	úlohy v oblasti detí a mládeže, sociálno-patologických javov a ich prevencie.

Akčný plán uskutočnenia úloh na roky  2008 – 2009 bol navrhnutý a schválený po predchádzajúcej konzultácii so zástupcami spolupracujúcich rezortov, vyšších územných celkov a odborníkmi v predmetnej oblasti, ako aj z údajov, ktoré má Ministerstvo školstva Slovenskej republiky (ďalej len „MŠ SR“) k dispozícii v rámci svojej koordinačnej činnosti. 
Prioritné témy v politike detí a mládeže na roky 2008 – 2009 boli v súlade s prioritami Rady Európy pre sektor mládeže a rozhodnutiami Rady EÚ pre vzdelávanie, mládež a kultúru. Naďalej bol zdôrazňovaný aktívny postoj mladého človeka ku komunite a rozvoj mládežníckeho dobrovoľníctva, prejav solidarity a rovnosti voči iným, podporu informovanosti mladých ľudí a lepšie poznanie mladej generácie zabezpečené výskumom.
Prioritné témy v politike detí a mládeže jednotlivých sektorových politík boli zadefinované príslušnými ministerstvami a konkretizované v kľúčových oblastiach ako konkrétne úlohy, ktorých realizácia spadala do obdobia rokov 2008 a 2009 s uvedením gestora. 

Plnenie úloh v jednotlivých kľúčových oblastiach

Úlohy v oblasti vzdelávania 

Plnenie úloh v oblasti vzdelávania bolo zamerané na vytváranie podmienok pre skvalitnenie vzdelávania detí a mládeže so špecifickými vzdelávacími potrebami a tvorbu vzdelávacích modulov pre mládežníckych pracovníkov, ktorí pracujú s deťmi a mládežou so špecifickými potrebami. 
Pokračovalo vzdelávanie aktivistov žiackych školských rád v spolupráci s rôznymi subjektmi v regiónoch, napr. aj zapracovaním problematiky občianskej participácie mládeže do výchovno-vzdelávacieho procesu stredných škôl s cieľom podpory a aktivizácie žiackych  samospráv.
Pracovná skupina v Iuvente sa venovala analýze a dlhodobo podpore uznávania kompetencií získaných v aktívnej práci s mládežou u mládežníckych vedúcich, mladých vedúcich, mládežníckych dobrovoľníkov prostredníctvom legislatívnych dokumentov, najmä Zákona o podpore práce s deťmi a mládežou.
Bol vytvorený systém akreditácie výchovno-vzdelávacích programov v práci s mládežou podľa požiadaviek Zákona o podpore práce s mládežou a ustanovená na MŠ SR akreditačná komisia špecializovaných činností v oblasti práce s mládežou ako poradný orgán ministerstva.
Vykonávala sa koordinácia pracovnej skupiny pre neformálne vzdelávanie v práci s mládežou a tvorba dokumentov pre lepšie porozumenie formám a metódam neformálneho vzdelávania v oblasti práce s mládežou a jeho prepojenia s celoživotným vzdelávaním.
Úloha zameraná na vypracovanie a overenie pilotného dlhodobého vzdelávacieho programu na podchytenie, vedenie a vzdelávanie mladých vedúcich, ich osobnostný rozvoj a motiváciu sa bude riešiť dlhodobo do roku 2013 v rámci Národného projektu ESF 2010. V rámci uvedeného národného projektu bude umožnený prístup k celoživotnému vzdelávaniu všetkým skupinám mládeže a plánuje sa vydanie publikácie o projektovom riadení a príprave projektov v oblasti mládeže.
Každoročne sú organizované školiace aktivity pre pracovníkov s mládežou v rôznych tematických oblastiach súvisiacich s rozvojom neformálneho vzdelávania detí a mládeže.
Naďalej bolo podporované vyhľadávanie a identifikácia talentovaných a nadaných detí a mládeže, ich ďalší rozvoj a uplatnenie nielen na Slovensku. Organizovali sa celoštátne kolá predmetových súťaží a olympiád, ako aj celoštátne kolá predmetových olympiád a postupových súťaží a príprava účastníkov na reprezentáciu Slovenska na medzinárodných predmetových olympiádach. Súčasťou úlohy bolo organizovanie odborných seminárov a táborov pre talentovanú mládež a vytvorenie informačného systému o súťažiach.
Trnavský samosprávny kraj prijal Všeobecne záväzné nariadenie - „Župné štipendiá“ za mimoriadne výsledky v oblasti športu a za mimoriadne výsledky v oblasti vedomostných súťaží a olympiád. Ocenenia sa odovzdávajú študentom na Deň študentstva. V roku 2008 bolo ocenených 32 a v roku 2009 40 študentov.  
Autoklaster a Elektroklaster dali základ pre rozvoj odborného vzdelávania na vybraných školách tzv. pilotných, ktoré pre potreby zamestnávateľov pripravujú ľudské zdroje podľa profesijnej orientácie a potrieb trhu práce. Vzájomná spolupráca sa prejavila aj modernizáciou učebných  prostriedkov a vzdelávacích metód ako súčasť vytvárania podmienok pre moderný systém odborného vzdelávania na SŠ v zriaďovateľskej pôsobnosti trnavského samosprávneho kraja.

Úlohy v oblasti zamestnanosti 

V záujme zosúladenia profesijného a rodinného života rodičov starajúcich sa o malé deti, legislatívne bolo upravené  poskytovanie nového finančného príspevku. Príspevok je určený rodičovi, ktorý popri starostlivosti o dieťa do troch rokov veku alebo šiestich rokov veku, ak má dieťa dlhodobo  nepriaznivý zdravotný stav, začne vykonávať zárobkovú činnosť a starostlivosť o dieťa zabezpečí prostredníctvom fyzickej osoby alebo právnickej osoby. Účelom príspevku je finančná pomoc štátu na pokrytie časti výdavkov rodiča spojených  so zabezpečení, starostlivosti o dieťa v čase, keď vykonáva zárobkovú činnosť.
Ústredie práce, sociálnych vecí a rodiny v spolupráci s MPSVR SR venovalo osobitnú pozornosť mladým ľuďom v rámci poskytovania sprostredkovateľských služieb, informačných a poradenských služieb a odborných poradenských služieb, poskytovali sa informácie o voľbe povolania, predpokladoch na výkon povolania a výbere zamestnania v rámci Slovenskej republiky.
Pokračovalo sa v projektoch, programoch a opatreniach na podporu mladých ľudí pri získavaní odborných zručností a praktických skúseností na zvýšenie ich zamestnateľnosti prostredníctvom aktívnych opatrení na trhu práce prostredníctvom absolventskej praxe.
Vykonalo sa zvýšenie príspevku za vykonávanie absolventskej praxe, ktorou sa podporuje získavanie alebo prehlbovanie odborných zručností  alebo praktických skúseností absolventov škôl – príspevok poskytovaný účastníkovi absolventskej praxe sa z pevnej čiastky (63,07 Eur/1 900 Sk) zvýšil na sumu životného minima pre jednu plnoletú fyzickú osobu, t.j. 185,19 Eur/5579 (zákon č. 139/2008 Z.z., s účinnosťou od 1. mája 2008.
Zamestnávatelia boli podporovaní pri vytváraní pracovných miest a prijímaní do pracovného pomeru mladých ľudí prostredníctvom aktívnych opatrení na trhu práce.
Vykonávala sa propagácia európskeho systému akreditácie kompetencií prostredníctvom nástroja YOUTHPASS. 
S cieľom napomáhať plynulejšiemu prechodu mládeže zo vzdelávania do zamestnania vytváraním lepšieho kontaktu so školami, úradmi práce, zamestnávateľmi bola 2. 11. 2009 pri úrade TTSK konštituovaná Krajská rada pre odborné vzdelávanie a prípravu ako poradný orgán predsedu. Svojimi kompetenciami a zastúpením profesijnej orientácie členov je predurčená na formovanie odborného vzdelávania  v kraji s prioritou maximálnej zamestnanosti a formovanie orientácie vzdelávacích programov škôl a záujem o ich štúdium v regiónoch TTSK. Organizovali sa  regionálne burzy práce v spolupráci ÚPSVaR, zamestnávateľov a zástupcov škôl daného regiónu / vo všetkých okresoch/. Prehliadka zručností a prác prezentovaná   žiakmi týchto škôl bola ich neoddeliteľnou súčasťou.

Úlohy v oblasti rodiny a bývania 

Priebežne bola plnená úloha zameraná na udržiavanie pozitívnej tendencie pri poskytovaní dávok štátnej sociálnej podpory, a tým vytváranie lepších podmienok na reprodukciu a na výchovu a starostlivosť o deti a mládež. Boli upravené prídavok na dieťa a príplatok k prídavku na dieťa – zákon č. 600/2003 Z. z. , príspevok pri narodení dieťaťa a príplatok k príspevku pri narodení dieťaťa- Zákon č. 235/1998 Z. z. , rodičovský príspevok  - zákon č. 280/2009 Z. z. , príspevky na podporu náhradnej starostlivosti o dieťa - zákon č. 627/2005 Z. z. , náhradné výživné – zákon č. 201/2008 Z. z.
V rámci operačného programu zamestnanosť a sociálna inklúzia boli pripravované výzvy so zameraním na podporu rozvoja komunitnej práce v obciach, terénnej sociálnej práce vrátane rozvoja profesijných kompetencií realizátorov komunitnej práce a terénnej sociálnej práce. Ide najmä o projekty sociálnej práce v komunitách, Fondom sociálneho rozvoja podporené v rámci výziev: OP ZaSI-FSR-2007/2.-1/01 (výzva 01) a OP ZaSI-FSR-2007/2.1/02 (výzva 02), ktoré boli zamerané na podporu terénnej sociálnej práce najmä v marginalizovaných rómskych komunitách (MRK). Prvá výzva 01 sa cielene sústredila na kontinuálnu podporu tých žiadateľov, ktorí realizovali Program podpory rozvoja komunitnej sociálnej práce v obciach v období rokov  2004 – 2007 financovaný zo štátneho rozpočtu a výzva 02 na podporu výkonu terénnej sociálnej práce v tých obciach, kde sa projekty TSP ešte nerealizovali.
Bol pripravený pilotný projekt zameraný na osamostatňovanie sa mladých dospelých po ukončení náhradnej starostlivosti. Podpora zameraná na osamostatňovanie sa mladých dospelých po ukončení náhradnej starostlivosti sa bude realizovať cez dopytovo- orientované projekty – štandardnú výzvu cez FSR, ktorá je naplánovaná a bude vyhlásená v roku 2010.
Boli vytvárané podmienky pre zvýšenie dostupnosti nájomného bývania v oblasti dotačnej a úverovej politiky a podpora realizácie programu rozvoja bývania. MVRR SR v rámci Programu rozvoja bývania  poskytlo v roku 2008 dotácie na obstaranie 3 408 bytových jednotiek (vo výške  1 249 993 tis. Sk, t.j. 41 492 tis. €) a v roku 2009 dotácie na obstaranie 2 420 bytových jednotiek (vo výške 30 482 tis. €). V roku 2008 bola zo ŠFRB poskytnutá podpora (úvery a nenávratné príspevky) na 3 302 bytových jednotiek (vo výške 2 873 480 tis. Sk, t.j. 95 382 tis. €) a v roku 2009 na 2 278 bytových jednotiek (vo výške 82 236 tis. €). Tieto byty sú určené predovšetkým pre domácnosti s nižšími príjmami a mladé rodiny.
Bola zmapovaná situácia v oblasti programov a tréningov zameraných na podporu plnenia funkcií rodiny, na utváranie a upevňovanie vzťahov medzi manželmi, partnermi, rodičmi a deťmi a podporované aktivity zamerané na rozvoj schopností riešiť problémové situácie v rodine. V TTSK Úlohu zabezpečovali akreditované subjekty formou programov zameraných na pomoc biologickým rodinám, náhradným rodinám a deťom v náhradných rodinách. Akreditované subjekty realizovali programy s cieľom podporiť rodičov detí s výchovnými problémami v ich rodičovskej roli, rozvíjaním a upevňovaním ich rodičovských zručností a v programe SOS pracovali s mladými dospelými (deťmi z detských domovov nad 18 rokov).

Úlohy v oblasti účasti mládeže na spoločenskom a politickom živote – participácii 

Bola vytlačená publikácia Rady Európy KOMPAS pre výchovu k ľudským právam.
Zabezpečené akreditované vzdelávanie mládežníckych pracovníkov o používaní 
publikácie KOMPAS a výchove k ľudským právam. Vzdelávanie multiplikátorov                           
v regiónoch pre rozvoj vzdelávania v tejto oblasti s použitím manuálu KOMPAS.
Organizované vzdelávacie aktivíty o živých knižniciach ako forme výchovy k ľudským
právam a senzibilizácie aktérov na poli mládeže k inakosti. 
Každoročne sa vykonávala podpora kontinuálnej pravidelnej činnosti organizácií pracujúcich s deťmi a mládežou prostredníctvom grantového programu ADAM 1. Podpora strešných organizácií na národnej úrovni a regionálnej úrovni prostredníctvom grantového programu ADAM 3.
Plánované vydanie publikácie Rok so žiackou školskou radou ako manuál na rozvoj aktivít ŽŠR na školách bude vykonaná v roku 2010, pretože jej plnenie súvisí s pripravovaným Národným projektom vzdelávania v oblasti práce s mládežou ako nadstavbové vzdelávania pre mládežníckych vedúcich a pracovníkov s mládežou.
Vykonávaná bola otvorená metóda koordinácie v oblasti participácie mládeže a informácií pre mládež, ako aj rozvoj štruktúrovaného dialógu na celoštátnej úrovni a podporovaný vznik platforiem, konzultácie a ďalšie mechanizmy na vytváranie podmienok pre participáciu mládeže na miestnej a regionálnej úrovni.
Bol vykonávaný dlhodobý vzdelávací projekt pre zástupcov samospráv na rozvoj koncepčných činností v oblasti detí a mládeže na miestnej úrovni.
V rámci pracovnej skupiny v Iuvente sa vytvorila sieť politici –výskumníci -  zástupcovia mládeže a prebiehala ich komunikácia a konzultácie k aktuálnym témam (2008 - regionálna politika voči deťom a mládeži, 2009 – postavenie a život mladých ľudí v súčasnej spoločnosti).
Primeraná pozornosť sa venovala rozvoju  opatrení smerujúcich k vytváraniu príležitostí na participáciu mladých ľudí, ktorí čelia zložitým životným situáciám alebo pochádzajú z nefavorizovaného prostredia. Jednou z priorít bola podpora projektov so zapojením mladých ľudí, ktorí čelia zložitým životným situáciám alebo pochádzajú z nefavorizovaného prostredia prostredníctvom grantového programu ADAM 2.
Pracovné skupiny v Iuvente sa tematicky venovali vplyvu legislatívnych podmienok na rozvoj mládežníckeho dobrovoľníctva, podpore vzdelávania v oblasti dobrovoľníckej služby a budovaniu relevantnej infraštruktúry. Zabezpečené bolo vzdelávanie koordinátorov mládežníckych dobrovoľníkov v dvoch samostatných nadväzujúcich moduloch s vlastným metodickým materiálom. Propagácia mládežníckeho dobrovoľníctva na konferenciách a iných propagačných podujatiach.
Boli podporované detské a mládežnícke mimovládne organizácie ako subjekty, ktoré zabezpečujú výchovu k aktívnemu občianstvu a podporujú rozvoj mládežníckej participácie v rámci grantového programu ADAM 2. 
Pokračovalo šírenie informácií pre mladých ľudí a mládežníckych pracovníkov najmä v súvislosti s mobilitou, možnosťami štúdia, práce a využitia voľného času prostredníctvom európskej siete EURODESK.
V pravidelných časových intervaloch prebiehal zber podkladov a napĺňanie slovenskej verzie dotazníka o stave mládeže pre Partnerstvo Rady Európy a Európskej únie – EKCYP.
S cieľom vypracovať s organizáciami, ktoré sa podieľajú na práci s mládežou v TTSK aktuálne témy k  realizovaniu spoločných aktivít, ktoré budú  smerovať k efektivite a  plneniu strategických cieľov starostlivosti o mládež sa uskutočnili okrúhle stoly, na ktorých sa v jednotlivých okresoch zúčastňovali  organizácie, ktoré sa podieľajú na práci s mládežou. Stoly realizovalo Združenie pre podporu detí a mládeže  Trnavského kraja. Boli prijaté spoločné témy, ktoré sa v ďalšom období budú realizovať.

Úlohy v oblasti informácií a komunikačnej technológie 

Zvyšovanie informovanosti detí a mládeže o subjektoch poskytujúcich zmysluplné voľnočasové programy pre deti a mládež bolo vykonávané v TTSK v spolupráci s mládežníckymi organizáciami v Trnavskom kraji, Združením pre podporu detí a mládeže TTSK a Radou mládeže Trnavského kraja.
Prebehlo mapovanie voľnočasových aktivít pre deti a mládež v jednotlivých mikroregiónoch TTSK s cieľom získať potrebné informácie a možnosť participácie na spoločných aktivitách.
TTSK v šk. roku 2008/2009 podporil väčšie množstvo rozvojových  projektov    v rámci výziev  vyhlásených MŠ SR:
Elektronizácia a revitalizácia školských internátov 2009 -5 škôl,   Elektronizácia a revitalizácia školských knižníc 2009- 8 škôl, Jazykové laboratóriá 2009 -12 škôl, Otvorená škola- 6 škôl, Zdravie v školách- 3 školy, Grafické systémy 2009 v odbornom vzdelávaní a príprave -7 škôl, Enviroprojekt 2009 -2 školy.

Úlohy v oblasti mobility 

Bola podporená mobilita mládeže a rozvoj medzinárodných kontaktov mladých ľudí s cieľom realizovať aktivity pre zintenzívnenie vzájomnej spolupráce a organizovanie medzinárodných mládežníckych podujatí a iných aktivít, ktorými sa podporuje interkultúrne učenie a zdravá medzinárodná spolupráca aj v rámci regiónov. 
Cieľom aktivít zameraných na šírenie pozitívnych ľudských hodnôt, myšlienok čestnosti, tolerancie, spolupatričnosti medzi žiakmi, bolo naučiť ich pochopiť a rešpektovať dejiny a zvláštnosti iných krajín.

Úlohy v oblasti životného prostredia 

Prostredníctvom výzvy MŠ SR Environprojekt boli každoročne podporené environmentálne projekty základných a stredných škôl, ktorých cieľom bolo motivovať žiakov k aktivitám na zlepšenie životného prostredia

Úlohy v oblasti voľného času detí a mládeže 

Úlohy boli plnené predovšetkým prostredníctvom grantového programu MŠ SR ADAM na podporu inštitucionálnej práce s mládežou, aktivít detí a mládeže a podpory strešných organizácií na národnej a regionálnej úrovni.

V rámci úlohoch vyplývajúcich z koncepcie – Olympijské festivaly detí a mládeže boli v TTSK vykonané Športové olympiády mládeže – Kalokagatia, Župná Olympiáda stredoškolskej mládeže  TTSK, Celoslovenská olympiáda stredoškolskej mládeže – Gaudeamus Igitur, celoslovenský projekt Buď fit s gymnastikou, projekt Mladý záchranár / hasiči, kynológovia, dobrovoľní zdravotníci/, projekt Sebeobrana, budovanie nenáročných ihrísk, cyklistických, bežeckých, lyžiarskych a turistických trás. TTSK bol organizátorom táborov pre ťažko zdravotne postihnuté deti.

Úlohy v oblasti kultúry 

Prostredníctvom grantového systému Ministerstva kultúry Slovenskej republiky (ďalej len „MK SR“) boli podporené kultúrne aktivity detí a mládeže patriace k národnostným menšinám a znevýhodneným skupinám obyvateľstva. Podporou projektov pre deti a mládež - rozvoj rómskej kultúry z grantového systému MK SR – programu Kultúra národnostných menšín v rokoch 2008 – 2009 bolo podporených 10 tvorivých dielní pre deti a mládež a 13 letných táborov pre rómske deti a mládež. 
Rozvoj estetického potenciálu detí a mládeže vrátane využitia rozmanitých foriem neformálneho vzdelávania bol plnený prostredníctvom Národného osvetového centra. Národné osvetové centrum v rokoch 2008 – 2009 podporovalo záujmové aktivity, výstavy a tvorivé dielne, ktoré rozvíjali estetický potenciál detí a mládeže. Múzeá v gescii MK SR organizovali špecifické vzdelávacie podujatia pre deti a mládež.

Úlohy v oblasti zdravia a zdravého životného štýlu 

V rámci dotačnej politiky MPSVR SR boli podporované aktivity sociálnoprávnej ochrany detí a sociálnej kurately zamerané na prácu s rizikovými skupinami populácie v ohrozenom prostredí. Ministerstvo práce, sociálnych vecí a rodiny Slovenskej republiky poskytuje dotácie na podporu služieb a na podporu vykonávania opatrení sociálnoprávnej ochrany detí a sociálnej kurately. Priebežne sa  plní  Program prevencie kriminality v pôsobnosti rezortu práce, sociálnych vecí a rodiny na roky 2008 – 2010. Tiež sú poskytované podporné služby zamerané na deti a mládež so zdravotným postihnutím a ich rodiny. Bol pripravený nový zákon č. 448/2008 Z. z. o sociálnych službách a o zmene a doplnení zákona č. 455/1991 Z. z. o živnostenskom podnikaní v znení neskorších predpisov s účinnosťou od 1.1.2009  upravuje v štvrtej hlave sociálne služby na podporu rodiny s deťmi.
TTSK dlhodobo spolupracuje s koordinátormi drogovej prevencie a výchovnými poradcami na stredných školách – organizuje a podporuje podujatia s protidrogovou problematikou. Tiež je vykonávaný dlhodobý preventívny program zameraný na prevenciu sociálno-patologických javov prostredníctvom pilotného programu „Prevencia a eliminácia sociálno-patologických javov v okrese Trnava“. TTSK poskytoval finančný príspevok na prevádzku resocializačných stredísk, v ktorých je poskytovaná resocializačná starostlivosť za účelom aktivizovania vnútorných schopností detí a mládeže na prekonanie psychických, fyzických a sociálnych dôsledkov drogových závislostí a zapojenie sa do života v prirodzenom prostredí. Boli podporované aktivity zamerané na integráciu detí so zdravotným postihnutím v rámci programov /Štrkovecká Barónka, Zlatá rybka, Strom života, benefičné koncerty/.

Úlohy v oblasti detí a mládeže čeliacej zložitým životným situáciám a pochádzajúcej zo znevýhodneného prostredia boli zamerané najmä na

V zriaďovateľskej pôsobnosti TTSK bolo zriadené krízové stredisko pre deti nachádzajúce sa v krízových situáciách, pre deti týrané, zanedbávané a zneužívané a pre deti s poruchami správania, dôraz sa kládol na poskytovanie poradenstva v krízových situáciách, pre obete domáceho násilia a na spoluprácu akreditovaných subjektov s rodičmi za účelom sanácie rodiny a návratu dieťaťa do biologickej rodiny.
Realizovaný bol dlhodobý preventívny program zameraný na prevenciu sociálno-patologických javov prostredníctvom pilotného projektu „Prevencia a eliminácia sociálno-patologických javov u detí a žiakov v okrese Trnava“.

Úlohy v oblasti detí a mládeže, sociálno-patologických javov a ich prevencie 

Pokračovalo sa v dotačných programoch MPSV SR v zmysle ktorých sa pre deti zo sociálne slabších rodín zabezpečí financovanie stravy, školských potrieb v predškolskom zariadení, základnej škole a špeciálnej základnej škole, poskytovanie dotácie  na motivačný príspevok pre deti v základnej škole a v špeciálnej základnej škole podľa Výnosu Ministerstva práce, sociálnych vecí a rodiny Slovenskej republiky z 5.12.2007 č. 29775/2007-II/1 o poskytovaní dotácii v pôsobnosti Ministerstva práce, sociálnych vecí a rodiny Slovenskej republiky v znení Výnosu Ministerstva práce, sociálnych vecí a rodiny Slovenskej republiky z 26.11.2008 č. 23609/2008-II/21.
V rámci novely príslušného právneho predpisu bol zavedený nový príspevok k dávke v hmotnej núdzi, ktorý nahradí motivačný príspevok, na ktorý pri splnení podmienok určených zákonom vznikne právny nárok.
TTSK poskytoval finančné  príspevky akreditovaným subjektom vykonávajúcim opatrenia sociálnoprávnej ochrany. V rámci výzvy TTSK „Podpora aktivít zameraných na pomoc pre sociálne odkázaných občanov“ boli podporené projekty občianskych združení, nadácií, právnických a fyzických osôb zameraných na efektívne využitie voľného času pre deti, na programy pre deti s poruchami správania, málo podnetného prostredia, deti zdravotne ťažko postihnuté a ich rodiny.

Záver

Prehľad plnenia úloh v tabuľke
Číslo kľúčovej oblasti úloh | Počet úloh | Splnené úlohy | Úlohy v plnení | Nesplnené úlohy | Dôvod nesplnenia
1 | 14 | 10 | 2 | 2 | Plnenie súvisí s financovaním a vykonávaním národného projektu
2 | 7 | 5 | 2 | 0 |
3 | 5 | 3 | 2 | 0 |
4 | 13 | 9 | 3 | 1 | Plnenie súvisí s financovaním a vykonávaním národného projektu
5 | 3 | 1 | 3 | 0 |
6 | 2 | 0 | 2 | 0 |
7 | 1 | 1 | 0 | 0 |
8 | 3 | 3 | 0 | 0 |
9 | 2 | 2 | 0 | 0 |
10 | 7 | 5 | 2 | 0 |
11 | 2 | 2 | 0 | 0 |
12 | 4 | 4 | 0 | 0 |
Spolu | 63 | 44 | 16 | 3 |

Pri vyhodnotení plnenia úloh akčného plánu na roky 2008 - 2009 ministerstvo školstva vychádza z podkladov, ktoré si vyžiadalo od jednotlivých rezortov, vyšších územných celkov, ako aj z údajov, ktoré má ministerstvo školstva k dispozícii v rámci svojej koordinačnej činnosti a  tiež z dostupných štatistických údajov a výskumných zistení. Hodnotenie sa zameriava na stav naplnenia  prioritných tém v politike mládeže stanovených na roky 2008 - 2009 a úloh stanovených v jednotlivých sektorových politikách.
Medzi všeobecné ciele akčného plánu na roky 2008 - 2009 patrila realizácia politiky, ktorá má medzirezortný charakter, ako aj miestny, regionálny a národný rozmer. Zjednocovanie vzdelávania mladých ľudí z dlhodobej perspektívy so zreteľom na ambície mladých ľudí, ich uplatnenie a získavanie samostatnosti, ako aj zmyslu pre zodpovednosť a povinnosť.  Podporovať prostredníctvom mládežníckej dobrovoľníckej práce a vytváraním podmienok pre aktívnu participáciu mladých ľudí na rozhodnutiach, ktoré sa ich týkajú, aby sa zapájali do života svojej komunity.